Vier vas oor plunderingVier mense is in Vryheidspark naby Rustenburg in Noordwes in hegtenis geneem nadat daar winkels geplunder is. Brig. Thulani Ngubane, woordvoerder van die polisie, sê die mans is vroeg Sondagoggend in hegtenis geneem tydens ŉ grootskaalse operasie om op gevaarlike wapens beslag te lê. “Die polisie het vier verdagtes tussen die ouderdomme van 26 en 40 in hegtenis geneem. Die verdagtes is in besit gevind van kruideniersware.” Ngubane sê die kruideniersware is vermoedelik op 26 en 27 April gesteel toe talle winkels in die gebied geplunder is. “Die verdagtes het glo aan die polisie gesê dat hulle die kruideniersware gesteel het gedurende die openbare geweld verlede week.” Ngubane sê daar is ook tydens die operasie op verskeie gevaarlike wapens soos messe, knopkieries, pangas, spiese, staalpype en byle beslag gelê.